STPI แสงสว่างปลายอุโมงค์แฉทุกวัน ทันเกมหุ้น
หากจะนับว่าหุ้นของบริษัท บริษัท เอสทีพี แอนด์ ไอ จำกัด (มหาชน) หรือ STPI เข้าข่าย “บริษัทดี หุ้นเลว” ก็คงไม่ผิดอะไร
19 ต.ค. 2559

หากจะนับว่าหุ้นของบริษัท บริษัท เอสทีพี แอนด์ ไอ จำกัด (มหาชน) หรือ STPI เข้าข่าย “บริษัทดี หุ้นเลว” ก็คงไม่ผิดอะไร
2 ปีมานี้ แม้ว่าผลประกอบการของบริษัทจะยังคงมีรายได้สม่ำเสมอ และมีกำไรดีต่อเนื่องแม้จะไม่เติบโต ตามภาวะเศรษฐกิจของโลกที่มีการลงทุนขนาดใหญ่น้อยลง แต่การที่ราคาหุ้นของบริษัททลดต่ำลงชนิดซึมยาว มากกว่า 50% ทำให้นักลงทุนทั้งหลายพากันเข็ดขยาดไม่กล้าเข้าใกล้หุ้นตัวนี้ยาวนาน
คนที่ทนไม่ไหวก็หาทางขายทิ้งตัดขาดทุนไป คนที่ทนอยู่และเชื่อว่าทนได้ ก็กลายเป็น วีไอ จำเป็น….เพราะติดหุ้นแกะไม่ยอมออก
เหตุผลที่เกิดสถานการณ์เช่นว่านี้ น่าจะมาจากเสน่ห์ของหุ้นก่อสร้างที่รับงานเป็นชิ้นๆ นั่นเอง เมื่อขาดงานใหม่ที่มีขนาดใหญ่เพียงพอ ก็ไม่เป็นแรงขับให้เกิดแรงซื้อหุ้นเป็นระลอกขึ้นมา
การรับงานขนาดเล็กชนิด “เก็บเบี้ยใต้ถุนร้าน” เปรียบได้กับคำสาปสำหรับหุ้นก่อสร้างโดยตรงอย่างมีนัยสำคัญฉันใด กรณีของ STPI ก็เป็นเช่นนั้น
การที่ งานก่อสร้างโมดุลขนาดใหญ่ทั้งในและต่างประเทศเริ่มหมดไปหลังจากยุคราคาน้ำมันตกต่ำติดพื้น  แถมบางงานที่ประมูลแข่งขันทำท่าจะได้รับงาน ก็ถูก “โรคเลื่อน” ลากดึงออกไปด้วยเหตุหลายประการ
ผลลัพธ์คือ  STPI ต้องหันไปรับงานโครงการระดับ 10-20 ล้านเหรียญ…เข้าข่าย “สิงโตกินหนอน”….เพื่อประคองตัวในช่วงรองานใหญ่ที่น่าจะมีออกมามากขึ้นในปี 2560 โดยปี 2559 มีลุ้นงานขนาดเล็กแค่ 5 โครงการ มูลค่ารวม 2 พันล้านบาท
เพื่อแก้ปัญหารายได้ไม่สม่ำเสมอ แผนธุรกิจในอนาคตของ STPI จะให้ความสำคัญมากขึ้นกับการกระจายธุรกิจ ไปในธุรกิจที่สร้างกำไรสม่ำเสมอ ในลักษณะที่ STPI เข้าไปร่วมลงทุนและมีโอกาสรับงานก่อสร้าง
กรณีของ STPI นั้น เนื่องจากโมเดลธุรกิจถูกออกแบบให้เป็นการรับงานก่อสร้างขนาดใหญ่สำหรับงานวิศวกรรมโครงสร้างขนาดใหญ่ ชนิดที่เรียกกันง่ายๆ ว่า “จับปลาวาฬ” ไม่ใช่จับปลาซิวปลาสร้อย ดังนั้น การได้งานขนาดใหญ่ในต่างประเทศจึงเป็นจุดขายสำคัญที่ทำให้หุ้นในอดีตมีราคาค่อนข้างสูง
กลางปี 2557 นักวิเคราะห์ส่วนใหญ่ในตลาดหุ้นไทย พากันฟันธงกันว่า ราคาเป้าหมายของ STPI อยู่ที่ระดับ 27-29 บาท แต่หลังจากนั้นเป็นต้นมา ราคาหุ้นกลับซึมลงมาต่อเนื่อง…..เล่นเอาแมงเม่าปีกหักเป็นทิวแถว
ส่วนพวกนักเล่นหุ้นพื้นฐาน กลายเป็นวีไอที่อยู่ดอยกันเป็นแถวๆ…เพราะเจอปัญหา “ถูกแล้ว ยังมีถูกกว่า” ต่อเนื่อง ไม่รู้จบ
ความไม่สอดรับกันระหว่างราคาหุ้นกับผลประกอบการของ STPI ทำให้สูตรการลงทุน let profit run หรือ ผลกำไรดันราคาหุ้น….ล้มเหลวอย่างชัดเจนเป็นกรณีศึกษาที่สำคัญว่า ..คบคนอย่าดูแค่ใบหน้า ซื้อหุ้นมีค่าอย่าดูที่กำไรขาดทุนอย่างเดียว
ล่าสุด วานนี้ STPI ก็พยายามรายงานเรื่อง “งานชิ้นเล็ก” ที่ได้มาใหม่ โดยแจ้งว่า เมื่อวันที่ 15 ตุลาคมที่ผ่านมา ได้ลงนามสัญญาจ้างโครงการก่อสร้าง Algerian Qatari Steel Project ในประเทศแอลจีเรีย จาก PAUL WURTH Italia S.p.A. มีมูลค่าโครงการ 17.3 ล้านเหรียญสหรัฐ โดยเป็นการจัดหาวัตถุดิบและแปรรูปโครงสร้างเหล็ก มีระยะเวลาดำเนินการตามสัญญาระหว่างเดือน ต.ค.59-มิ.ย.60
งานดังกล่าว ถือเป็นงาน “แก้ขัด” เมื่อเทียบกับงานที่ต้องลุ้นที่เพิ่งแจ้งไปไม่นานนัก แต่ยังไม่ได้มาอย่าง งานรับเหมาช่วงให้กับโครงการ Pacific Northwest LNG ซึ่งรัฐบาลแคนาดาเพิ่งจะอนุมัติให้เดินหน้าทำต่อไปได้ หลังการตัดสินใจยืดเยื้อมาตั้งแต่เดือน มิ.ย.58 โดยคาดว่าจะได้รับงานจาก  EPC Contractor 2 ราย ที่อยู่ใน Short List ที่มีโอกาสได้รับงานก่อสร้างคือ Bechtel และ KBR ซึ่งเชื่อว่า Petronas ซึ่งเป็นผู้ถือหุ้นใหญ่โครงการจะยินยอมด้วย
ขณะที่โครงการ Ichthys ซึ่งเป็นโครงการที่สร้างรายได้ช่วงระหว่างปี 2556-2559 ได้ส่งมอบงาน Shipment สุดท้ายตามกำหนดในเดือน ส.ค. ที่ผ่านมา แม้มูลค่าส่งมอบที่จะรับรู้ในไตรมาส 3/59 เหลือเพียง 1.4 พันล้านบาท แต่การสรุปปริมาณงานขั้นสุดท้ายที่คาดจะมีมูลค่าเพิ่มจากสัญญาหลักอีกประมาณ 2-3%
งานส่วนหลังที่จะสร้างรายได้เพิ่มนี้ เป็นส่วนที่แทบจะไม่มีต้นทุน เมื่อหักลบกับค่าใช้จ่ายต่างๆ และการตั้งสำรองความเสียหาย จึงคาดว่าแนวโน้มกำไรงวดไตรมาส 3 ที่จะประกาศ น่าจะอยู่ในเกณฑ์ดี ไม่ต่ำกว่างวดไตรมาส 2 ที่ทำได้จำนวน 572 ล้านบาท
การรับงานขัดตาทัพ แม้ว่าจะเล็ก ก็เป็นกลยุทธ์“พอเพียง” ที่จำแนกสำหรับระยะผ่าน…ความน่าสนใจอยู่ที่ว่า แม้จะไม่ใหญ่เหมือนในอดีต แต่การรักษาความสามารถทำกำไรยังโดดเด่นต่อไป..นี่แหละจุดขายสำคัญ
ล่าสุด นักวิเคราะห์หลายสำนัก ก็ยังมีมุมมองทางบวกว่า การที่ราคาหุ้น STPI ร่วงนานมากกกก ทำให้อัพไซด์เปิดกว้างอีกครั้ง
แสงสว่างที่ปลายอุโมงค์ ยังมีให้เห็น…ที่ราคาหุ้นรอวันสำหรับทะยาน
ซึ่งไม่รู้เมื่อไหร่…“อิ อิ อิ”